Az SZSZB megbízott tagjait a helyi választási iroda vezetőjénél, vagy személyesen a helyi választási iroda fekvése szerint illetékes országgyűlési egyéni választókerületi választási iroda vezetőjénél kell bejelenteni, legkésőbb a szavazást megelőző 9. napon 16.00 óráig, azaz 2022. március 25-én 16.00 óráig. A bejelentésnek tartalmaznia kell a megbízó jelölő szervezet (és képviselője) /független jelölt nevét, a megbízott tag nevét, magyarországi lakcímét és személyi azonosítóját, valamint a választási bizottság megjelölését (SZSZB esetén a szavazókör sorszámát is szükséges megjelölni). A bejelentésnek kötött formája nincs, azt a megbízó jelölő szervezet maga alakítja, azzal, hogy a bejelentésnek tartalmaznia kell minden, a Ve. 30. § (3) bekezdése szerinti adatot. A leírtak okán tehát nincs jogszabályi akadálya annak, hogy a jelölő szervezet a bejelentését tömbösítve (pl. táblázatos formában) tegye meg. A felsoroltakon túl célszerű megadni a megbízott személy közvetlen elérhetőségeit is (e-mail és telefonszám), hogy a választási iroda felvehesse vele a kapcsolatot. A megbízásra szolgáló dokumentumot a jelölő szervezet képviselőjének/független jelöltnek alá kell írnia. A megbízott tag bejelentésére szolgáló dokumentumot és a megbízott tag összeférhetetlenségi nyilatkozatát papír alapon és eredetiben, vagy minősített elektronikus aláírással, fokozott biztonságú elektronikus aláírással, vagy azonosításra visszavezetett dokumentumhitelesítési szolgáltatással hitelesített elektronikus aláírással e-mailben vagy e-papíron kell eljuttatni az illetékes HVI-hez (helyi választási iroda). A megbízást és az összeférhetetlenségi nyilatkozatot nem kötelező egyidejűleg, egy dokumentumban benyújtani!